Informacija o poklicni maturi

1. PREDMETI POKLICNE MATURE 

	Enota poklicne mature
	Oblika preverjanja

	slovenščina
	pisni del
	ustni del

	temeljni strokovno-teoretični predmet
	pisni del
	ustni del

	matematika ali angleščina
	pisni del
	ustni del

	četrti predmet
	izdelek z dokumentacijo ali
 storitev s poročilom ali
seminarska naloga
	zagovor



2. IZPITNI ROKI 

Poklicna matura se opravlja v spomladanskem, jesenskem in zimskem izpitnem roku. 

Udeleženec odda pisno prijavo k poklicni maturi v skladu s koledarjem:
· zimski rok  (februar) – prijava do začetka decembra
· spomladanski rok  (maj) –prijava do začetka marca
· jesenski rok (avgust) – prijava do začetka julija

3. KOLEDAR POKLICNE MATURE

Koledar poklicne mature je objavljen na spletni strani: 
https://www.ric.si/poklicna-matura/koledar-poklicne-mature/

4. PRIZNANJE ENOT POKLICNE MATURE

Udeležencu, ki že ima V. stopnjo izobrazbe, se prizna prvi in tretji predmet poklicne mature, ne glede na način zaključka izobraževanja, ki je tedaj veljal. 

5. PREDMETNI IZPITNI KATALOGI

V predmetnih izpitnih katalogih so določeni: 
• cilji mature pri maturitetnem predmetu, 
• načini in oblike ocenjevanja znanja,
• sestavni deli izpita, 
• delež ocene pri delih izpita v skupni oceni, 
• trajanje posameznega dela izpita, 
• dovoljeni pripomočki in sredstva, 
• primeri izpitnih vprašanj in ocenjevanja, 
• vrednotenje oziroma točkovanje in merila za ocenjevanje.

Predmetne izpitne kataloge najdete na spletni strani: 
https://www.ric.si/poklicna-matura/predmeti/

6. PRIJAVA NA  POKLICNO MATURO IN OPRAVLANJE V DVEH ZAPOREDNIH ROKIH

[bookmark: _GoBack]Udeleženec lahko opravlja vse predmete poklicne mature v enem izpitnem roku ali v dveh delih v dveh zaporednih izpitnih rokih. (npr. slovenščina in matematika v zimskem roku in strokovni predmet ter četrti predmet v spomladanskem roku). Pri opravljanju poklicne mature v dveh zaporednih rokih odjava med izpitnima rokoma ni možna.  Udeleženec, ki opravlja poklicno maturo v dveh delih, lahko popravlja negativno oceno predmeta, ki ga je opravljal v prvem delu, ko opravlja drugi del poklicne mature.


7. POKLICNA MATURA ZA UDELEŽENCE S POSEBNIMI POTREBAMI
Udeleženci, ki so v času rednega izobraževanja imeli odločbo o usmeritvi, lahko tudi na izobraževanju odraslih uveljavljajo pravico do prilagojenega načina izvajanja poklicne mature. Za uveljavljanje te pravice morajo prijavi na poklicno maturo priložiti še zadnjo odločbo o usmeritvi ali dokumentacijo ustreznih institucij.
8. ODJAVA OD POKLICNE MATURE

V pisarni za izobraževanje odraslih ali na io@scng.si se lahko udeleženec pisno odjavi od poklicne mature najkasneje štiri dni pred začetkom oz. v predpisanih rokih. 

Brez pisne odjave se šteje, da je udeleženec izkoristil izpitni rok, tudi če se ni udeležil posameznih izpitov ali celotne poklicne mature. Na obvestilu o uspehu se zabeleži, da je pri predmetih neocenjen. Tudi v primeru neudeležbe (brez odjave) mora udeleženec posamezne izpite oz. celotno poklicno maturo vseeno vplačati.

9. PLAČILO POKLICNE MATURE

Plačilo poklicne mature se izvede skladno s podpisano pogodbo o izobraževanju in prijavljenimi enotami v posameznem izpitnem roku. Udeleženci prejmejo plačilni nalog na dom:
· vpisnina za tekoče šolsko leto - 100,00 € 
· enota poklicne mature - 70,00 € / prijavljeno enoto brez priprav 

10. PISNI DELI POKLICNE MATURE

Pisni izpiti opravljajo kandidati ob istem času na vseh šolah v državi. Pisni izpit se začne ob 9.00 uri. Na isti dan lahko kandidat opravlja samo pisni izpit iz enega predmeta. Vsak pisni izdelek mora biti označen s šiframi kandidata, ki so izpitna tajnost. Trajanje je določeno s predmetnim izpitnim katalogom in označeno na izpitni poli. Izpit traja največ 120 minut in najmanj 90 minut. 

Na pisnem izpitu so udeleženci razporejeni po posameznih prostorih v skupinah po abecednem redu. Poimenski seznam je objavljen na vratih učilnice na dan izpita. Seznam učilnic za pisne dele pa je objavljen na spletni strani šole. Udeleženci se zberejo pred izpitnim prostorom 20 minut pred začetkom pisnega izpita. Zaradi identifikacije mora imeti udeleženec na izpitu osebni dokument s fotografijo, ki ga pred začetkom izpita položi na rob mize. 

Udeleženci imajo pri izpitu le pripomočke, dovoljene s predmetnim izpitnim katalogom. Seznam dovoljenih pripomočkov je je objavljen na: https://www.ric.si/poklicna-matura/predmeti/. V izpitni prostor lahko prinesejo le nujne osebne predmete, ki jih morajo odložiti na za to določeno mesto. Udeleženci v izpitnem prostoru ne smejo imeti pripomočkov, kot je mobitel ali druge prenosne elektronske komunikacijske naprave. 

Med pisnim izpitom lahko z dovoljenjem in v spremstvu nadzornega učitelja zapusti izpitni prostor le po en udeleženec. Odsotnost, daljšo od 5 minut, lahko dovoli le v izjemnih primerih. Prvih 30 minut po začetku pisnega izpita in praviloma 15 minut pred iztekom časa, določenega za reševanje izpitne pole, ne sme noben udeleženec zapustiti izpitnega prostora. 

Če sta pri pisnem izpitu dve izpitni poli je za menjavo izpitnih pol določen premor. Premor traja največ 10 minut. V tem času udeleženci ne smejo zapuščati izpitnega prostora.

11. USTNI DELI POKLICNE MATURE

Razpored kandidatov za opravljanje ustnih izpitov določi izpitni odbor in ga objavi najkasneje 3 dni pred rokom za ustni izpit. Ustni izpit se opravlja pred šolsko izpitno komisijo. Izpraševalec pri ustnem izpitu je učitelj. Šolska izpitna komisija ne sme biti seznanjena z oceno kandidata na pisnem delu izpita.
Ustni izpit se začne, ko predsednik šolske izpitne komisije pokliče udeleženca, da si izbere izpitni listek. Ustni izpit traja največ 20 minut. Udeleženec ima pred začetkom ustnega izpita pravico do 15-minutne priprave. 

Udeleženec odgovarja na vprašanja z izpitnega listka. Udeleženec ima pravico enkrat zamenjati izpitni listek. Izpraševalec lahko udeležencu postavlja dodatna vprašanja, s katerimi se razčlenjujejo vprašanja z izpitnega listka.

12. IZPIT IZ ČETRTEGA PREDMETA (izdelek z dokumentacijo ali  storitev s poročilom ali seminarska naloga) – razen za zdravstveno nego in avtoservisne tehnike

Udeleženec prejme obrazec Vloga in sklep za odobritev teme in mentorja za 4. enoto poklicne mature v pisarni za izobraževanje odraslih ali na njegov e-naslov. Za opravljanje četrtega predmeta se mora udeleženec dogovoriti za mentorstvo z enim od učiteljev strokovnih modulov. Izbrati mora naslov in temo ter pripraviti izvleček oz. osnutek naloge. 
Izbrani mentor mora podpisati vlogo za odobritev teme. Izpolnjen in podpisan obrazec mora udeleženec najkasneje do 18. aprila 2023 prinesti v pisarno za izobraževanje odraslih ali poslati na io@scng.si.  Ko bo obrazec podpisal še predsednik ŠKM PM, se udeležencu obrazec vrne, da ga lahko priloži natisnjenemu izvodu naloge.
Brez oddane vloge udeleženec ne more opravljati 4. enote v spomladanskem roku. 
Nalogo udeleženec izdeluje skladno z mentorjevimi navodili in jo pravočasno odda v pregled, da ima dovolj časa za popravke. Zadnja verzija naloge mora biti potrjena s strani mentorja najkasneje do 23. maja 2023. Mentor javi organizatorju izobraževanja odraslih, ali je naloga primerna in če udeležencu dovoljuje pristop k zagovoru. Brez mentorjeve odobritve udeleženec ne more zagovarjati naloge v času ustnih izpitov. 
Tehnična navodila za izdelavo naloge so na spletni strani šole:
http://knjiznica.scng.si/navodila-za-diplomsko-nalogo/

Udeleženec opravlja zagovor četrtega predmeta pred šolsko izpitno komisijo. Zagovor se začne tako, da predsednik šolske izpitne komisije pokliče udeleženca, da predstavi in utemelji svoj izdelek, storitev oziroma seminarsko nalogo. 

Vprašanja postavlja izpraševalec. Zagovor izpita traja največ 20 minut. Udeleženec odgovarja na vprašanja brez priprave. Navodila za izdelavo izdelka, seminarske naloge ali storitve udeležencem posreduje učitelj oz. mentor. 

Udeleženci programa zdravstvena nega in avtoservisni tehnik prejmejo posebna navodila po elektronski pošti.

13. OCENJEVANJE NA POKLICNI MATURI

Pri posameznih predmetih poklicne mature se znanje ocenjuje s točkami. Razporeditev deleža točk pisnega in ustnega dela izpita je določena v predmetnem izpitnem katalogu. Skupno število točk pri izpitu je 100. Število točk se pretvori v ocene od 1 do 5.

Udeleženec opravi poklicno maturo, ko je pri vseh predmetih ocenjen pozitivno. Splošni uspeh je seštevek ocen oziroma točkovnih ocen, doseženih pri posameznih predmetih. Splošni uspeh se izraža na lestvici od 8 do 23 točk. (dodatne točke lahko udeleženec prejme pri eseju). 

Udeleženec, ki je pri enem predmetu dosegel vsaj 80 % točk, potrebnih za pozitivno oceno lahko pridobi oceno zadostno (2), če je pri vsakem od preostalih predmetov dosegel oceno najmanj dobro (3).

14. POPRAVLJANJE POSAMEZNIH ENOT POKLICNE MATURE

Udeleženec, ki je pri poklicni maturi ocenjen z najmanj dvema pozitivnima ocenama, ima pravico do popravljanja negativno ocenjenih predmetov še dve leti po opravljanju poklicne mature na isti šoli.

Udeleženec, ki opravlja poklicno maturo v dveh delih, lahko popravlja negativno oceno predmeta, ki ga je opravljal v prvem delu, ko opravlja drugi del poklicne mature. Dveletni rok iz prvega odstavka tega člena začne teči od zaključka opravljanja drugega dela poklicne mature. 

Končna ocena pri četrtem predmetu poklicne mature je trajna in se upošteva tudi, če udeleženec na poklicni maturi opravi samo četrti predmet.

15. IZBOLJŠEVANJE POSAMEZNIH ENOT POKLICNE MATURE

Udeleženec, ki je opravil poklicno maturo in želi izboljšati oceno, ima še dve leti po opravljeni poklicni maturi pravico do enkratnega ponovnega opravljanja izpita iz posameznih predmetov poklicne mature. Za splošni uspeh pri poklicni maturi se upošteva boljša ocena. 

Udeleženec, ki v  opravlja poklicno maturo v dveh delih, lahko izboljšuje oceno predmeta, ki ga je opravljal v prvem delu, ko opravlja drugi del poklicne mature. Dveletni rok iz prvega odstavka tega člena začne teči od zaključka opravljanja drugega dela poklicne mature.

Kandidat lahko poklicno maturo v celoti opravlja večkrat.

16. KRŠITVE PRI OPRAVLJANJU POKLICNE MATURE

Kršitve pri izpitu so: 
– vpisovanje neprimernih znakov ali neprimerne vsebine v izpitno polo, 
– posedovanje pomožnega listka oziroma drugih nedovoljenih pripomočkov, 
– oziranje, pogovarjanje oziroma sporazumevanje, 
– prepisovanje ali dopustitev prepisovanja, 
– uporaba pomožnega listka, elektronskih pripomočkov oziroma drugih nedovoljenih pripomočkov, 
– motenje poteka izpita, 
– ponavljanje kršitev in njihovo stopnjevanje, 
– predložitev dela drugega udeleženca, 
– posedovanje gradiva z oznako izpitne tajnosti, 
– zamenjava identitete udeleženca.

Kandidatu, ki krši določila izpitnega reda, izpitni odbor izreče naslednje ukrepe: opomin, prekinitev reševanja izpitne pole / dela izpita ali razveljavitev vseh opravljenih izpitov poklicne mature. 

Predlog za uvedbo postopka poda nadzorni učitelj, član šolske maturitetne komisije ali drugi kandidati, navzoči pri dejanju.

17. VPOGLED V REZULTATE POKLICNE MATURE:

Udeleženec lahko v treh dneh po objavi rezultatov zahteva, da mu šola omogoči vpogled v: 
· izpitno dokumentacijo (izpitne pole, list za odgovore, ocenjevalni list, točkovnik in navodila za ocenjevanje) ali 
· način izračuna izpitne ocene. 
Datum vpogleda se določi na osnovi pisne vloge tajniku poklicne mature. Pred vpogledom mora kandidat poravnati stroške in sicer 20 € za vpogled. Plačilni nalog prejme udeleženec na dom, dokazilo o plačilu pa mora prinesti s seboj na vpogled. 

18. UGOVOR NA REZULTATE POKLICNE MATURE

Udeleženec lahko najkasneje naslednji dan po vpogledu vloži na šolsko maturitetno komisijo obrazložen pisni ugovor na oceno ali način izračuna izpitne ocene. Stroški ugovora na oceno znašajo 33 € na maturitetni predmet in se udeležencu v primeru ustreznosti ugovora vrnejo na njegov TRR.

19. PRAVILNIK O POKLICNI MATURI

Pravilnik o poklicni maturi in druge informacije so na spletni strani Republiškega izpitnega centra:
https://www.ric.si/poklicna-matura/splosne-informacije/


									IZOBRAŽEVANJE ODRASLIH
